Source: https://www.kremnica.sk/2019/08/19/verejna-vyhlaska-oznamenie-o-zacati-konania-o-odstraneni-stavby-a-o-upusteni-od-ustneho-pojednavania/
Timestamp: 2020-08-11 15:59:00+00:00
Document Index: 12063123

Matched Legal Cases: ['§ 19', '§ 29', '§ 117', '§ 18', '§ 88', '§ 61', '§ 26', '§ 61', '§ 61', '§ 26', '§ 26']

VEREJNÁ VYHLÁŠKA Oznámenie o začatí konania o odstránení stavby a o upustení od ústneho pojednávania – MESTO KREMNICA
Publikované Miroslava Vojtková na 19. augusta 2019
Dňa 18.06.2019 podali Rudné bane, štátny podnik, Havranské 11, Banská Bystrica, IČO 00007838, na tunajšom úrade žiadosť o vydanie povolenia na odstránenie stavby plynovej stanice č. 1011 na Ulici Jula Horvátha v Kremnici, na pozemku parc. č. C-KN 1666/39 v katastrálnom území Kremnica.
Ide o stavbu murovanej plynovej stanice so strechou tvorenou zo železobetónových panelov, strešný plášť je z povlakových asfaltových krytín, podlaha z liateho betónu. Obvodové murivo, ako aj priečky sú z voštinových pálených tehál. Vonkajšie aj vnútorné omietky sú vápenno-cementové hladké. Vstupné dvere boli dvojkrídlové drevené, v súčasnosti sú veľmi poškodené a časť z nich chýba. Stavba nie je napojená na inžinierske siete. Stavba plynovej stanice stratila svoje opodstatnenie a pominul účel, na ktorý bola postavená, nakoľko jednotlivé bytové domy sa postupne pripojili na rozvody zemného plynu v meste Kremnica, čím došlo k odpojeniu od lokálnych plynových staníc. Po odstránení stavby a úprave pozemku bude tento odovzdaný vlastníkovi mestu Kremnica.
Búracie práce sa budú realizovať podľa predloženej dokumentácie, ktorú vypracoval v júni 2019 Ing. Ivan Šluch, zodpovedný projektant Ing. Adolf Lunev, autorizovaný stavebný inžinier, Okružná 184, Brusno.
Uvedeným dňom bolo začaté konanie o odstránení stavby.
Vzhľadom na to, že k žiadosti neboli doložené všetky doklady podľa stavebného zákona a vyhlášky č. 453/2000 Z.z., ktorou sa vykonávajú niektoré ustanovenia stavebného zákona, stavebný úrad v súlade s ustanovením § 19 ods. 3 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) vyzval stavebníka na doplnenie žiadosti v lehote 60 dní odo dňa doručenia výzvy a konanie podľa § 29 ods. 1 zákona o správnom poriadku prerušil rozhodnutím č. Výst.2019/00684 zo dňa 26.06.2019. Žiadateľ postupne doložil všetky požadované podklady.
Mesto Kremnica, ktoré je podľa § 117 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (ďalej len „stavebný zákon“) príslušným stavebným úradom, oznamuje podľa § 18 ods. 3 zákona o správnom poriadku začatie konania o odstránení stavby v súlade s § 88 ods. 3 stavebného zákona dotknutým orgánom a známym účastníkom konania jednotlivo, ostatným účastníkom konania verejnou vyhláškou a pretože stavebnému úradu sú dobre známe pomery staveniska a žiadosť poskytuje dostatočný podklad na posúdenie odstránenia stavby, upúšťa podľa § 61 ods. 2 stavebného zákona od miestneho zisťovania a ústneho pojednávania.
Vzhľadom na to, že v konaní je z titulu vlastníctva k susedným nehnuteľnostiam veľký počet účastníkov konania, stavebný úrad v súlade s 61 ods. 4 stavebného zákona a § 26 ods. 1 zákona o správnom poriadku oznamuje začatie konania o odstránení stavby verejnou vyhláškou.
Podľa § 61 ods. 6 stavebného zákona oznámia dotknuté orgány svoje stanoviská v rovnakej lehote, v ktorej môžu uplatniť svoje námietky účastníci konania. Ak niektorý z orgánov štátnej správy potrebuje na riadne posúdenie dlhší čas, predĺži stavebný úrad na jeho žiadosť lehotu pred jej uplynutím. Ak dotknutý orgán v určenej alebo predĺženej lehote neoznámi svoje stanovisko, predpokladá sa, že s odstránením stavby z hľadiska ním sledovaných záujmov súhlasí.
Do podkladov rozhodnutia možno nahliadnuť na Mestskom úrade v Kremnici (poschodie, kancelária č. 11) v pracovné dni v pondelok a utorok v čase od 7,30 do 15,00 h, v stredu od 7,30 do 16,00 h a v piatok od 7,30 do 14,00 h.
Toto oznámenie má povahu verejnej vyhlášky (§ 61 ods. 4 stavebného zákona a § 26 ods. 1 správny poriadok) a musí byť podľa § 26 ods. 2 zákona o správnom poriadku vyvesené po dobu 15 dní na úradnej tabuli mesta Kremnica, pričom posledný deň tejto lehoty je dňom doručenia tohto oznámenia. Vyvesenie oznámenia je potrebné zverejniť súčasne iným spôsobom v mieste obvyklým – vyhlásením v rozhlase, prípadne v miestnej tlači a na internete alebo na dočasnej úradnej tabuli správneho orgánu na mieste, ktorého sa konanie týka.
Rudné bane, štátny podnik, Havranské 11, Banská Bystrica
Vlastníkom susedných nehnuteľností – oznámenie doručené verejnou vyhláškou
Adolf Lunev, Okružná 184, Brusno, projektant
SPP – distribúcia, a. s., Mlynské nivy 44/b, Bratislava